Ir-Repubblika tal-Panama kienet diġà rċeviet karta safra f'Novembru 2012, li mbagħad tneħħiet f'Ottubru 2014. Il-Kummissarju għall-Ambjent, l-Affarijiet Marittimi u s-Sajd, Virginijus Sinkevičius, qal: “Id-deċiżjoni tal-lum tikkonferma d-determinazzjoni tagħna li nżommu l-ġlieda kontra s-sajd IUU bħala prijorità għolja fl-aġenda tal-Kummissjoni Ewropea, u li niżguraw li r-riżultati miksuba permezz tar-Regolament IUU ikunu dejjiema. Aħna nittamaw li l-awtoritajiet tal-Panama ser itejbu malajr l-isforzi tagħhom u jimplimentaw il-miżuri meħtieġa biex juru l-impenn tagħhom fil-ġlieda kontra s-sajd IUU. Il-ġlieda kontra s-sajd illegali ilha parti fundamentali mill-azzjoni tal-UE biex ittejjeb il-governanza tal-oċeani tul dawn l-aħħar għaxar snin, u din il-Kummissjoni se tkompli l-ġlieda tagħna kontra s-sajd IUU b'approċċ ta' tolleranza żero.” Id-deċiżjoni tal-lum hija bbażata fuq l-identifikazzjoni ta' diversi nuqqasijiet li jikkostitwixxu pass lura sinifikanti meta mqabbel mat-titjib li ġie osservat mill-2012 sal-2014. Dan idgħajjef il-kapaċità tal-pajjiż li jikkonforma mad-dmirijiet tiegħu skont id-dritt internazzjonali bħala stat tal-bandiera, stat tal-port, stat kostali u stat tas-suq. Il-Panama qed titħeġġeġ taġixxi b'iktar forza biex tiżgura l-kontroll adegwat fuq l-attivitajiet tal-bastimenti tagħha ħalli timpedixxi u tiskoraġġixxi li dawn jeżerċitaw jew jaġevolaw is-sajd IUU. B'mod partikolari, jenħtieġ li l-Panama tiżgura kemm il-monitoraġġ effettiv tal-attivitajiet tal-bastimenti tas-sajd u tal-bastimenti li jintużaw għal attivitajiet relatati mas-sajd kif ukoll l-implimentazzjoni adegwata tas-sistema ta' infurzar u sanzjonar tagħha. Barra minn hekk, jenħtieġ li tiżgura wkoll l-implimentazzjoni adegwata tal-“Ftehim dwar il-Miżuri tal-Istat tal-Port” (1) biex jimpedixxi lis-sajd imnissel minn attivitajiet tas-sajd IUU milli jilħaq is-suq tagħha jew swieq oħrajn, u sabiex jiġi skoraġġut li l-bastimenti tas-sajd IUU jirċievu servizzi portwarji. Huwa vitali li jkun hemm kontroll xieraq tal-attività ta' impjanti tal-ipproċessar — speċjalment ta' dawk li jesportaw lejn l-UE. Il-karta s-safra hija twissija u toffri lill-Panama ċans biżżejjed biex tirreaġixxi u tieħu miżuri biex tirranġa s-sitwazzjoni fi żmien raġonevoli. Kuntest Il-valur globali tas-sajd illegali, mhux irrappurtat u mhux irregolat (IUU) huwa stmat bejn 10 u 20 biljun euro fis-sena. Kull sena jinqabdu illegalment bejn 11 u 26 miljun tunnellata ta' ħut, jiġifieri mill-inqas 15 % tal-qabdiet globali. L-UE hija l-akbar importatur ta' prodotti tas-sajd fid-dinja u ma tistax taċċetta dawn il-prodotti fis-suq tagħha. Il-ġlieda kontra s-sajd IUU hija parti mill-impenn tal-UE li tikseb l-Għan ta' Żvilupp Sostenibbli 14.4 — jiġifieri li jintemm is-sajd illegali u li jiġi żgurat l-użu sostenibbli tal-baħar u tar-riżorsi tiegħu. Din hija wkoll pilastru importanti tal-istrateġija tal-UE dwar il-governanza tal-oċeani, u l-mira hi li titjieb il-governanza internazzjonali tal-oċeani. L-azzjonijiet tal-Kummissjoni jissejsu fuq ir-Regolament tal-UE dwar is-sajd IUU, li daħal fis-seħħ fl-2010. Permezz tad-dispożizzjonijiet tiegħu, fis-suq tal-UE jistgħu jidħlu biss prodotti tas-sajd li jkunu ġew iċċertifikati bħala legali. Ir-Regolament jistipula wkoll mekkaniżmi ta' djalogu speċifiċi mal-pajjiżi li mhumiex jikkonformaw mal-obbligi tagħhom bħala Stati tal-bandiera, Stati kostali, Stati tal-port u Stati tas-suq skont il-liġi internazzjonali. L-objettiv ewlieni ta' dawn id-djalogi huwa li jiġu rettifikati n-nuqqasijiet eżistenti, billi l-pajjiżi terzi kkonċernati jingħataw l-appoġġ xieraq. Għaldaqstant, dawn id-djalogi ħafna drabi jwasslu biex l-UE jkollha sħab ġodda u impenjati fil-ġlieda kontra s-sajd IUU. Minn Novembru 2012, il-Kummissjoni daħlet fi djalogi formali ma' 25 pajjiż terz, li jfisser li dawn il-pajjiżi ġew uffiċjalment imwissija dwar il-ħtieġa li jieħdu azzjoni effettiva biex jiġġieldu kontra s-sajd IUU (karta safra). Fil-biċċa l-kbira tal-każijiet, ġie osservat progress sinifikanti u għalhekk il-Kummissjoni setgħet tagħlaq il-fażi ta' djalogu formali b'suċċess u tagħtihom il-karta l-ħadra. S'issa ftit huma l-pajjiżi li ma wrewx biżżejjed impenn għar-riformi. B'riżultat ta' dan, il-prodotti tas-sajd li jinqabdu minn bastimenti ta' dawn il-pajjiżi ma jistgħux jiġu importati fl-UE (karta ħamra). Għal aktar informazzjoni: M&T dwar is-Sajd Illegali, Mhux Irrappurtat u Mhux Regolat b'mod ġenerali u fil-Panama Ħarsa ġenerali lejn il-proċeduri tas-Sajd Illegali, Mhux Irrappurtat u Mhux Regolat ma' pajjiżi terzi (1) Ftehim dwar Miżuri tal-Istat tal-Port li Jimpedixxu, Jiskoraġġixxu u Jeliminaw is-Sajd Illegali, Mhux Rappurtat u Mhux Regolat Il-Panama aderiet ma' dan il-Ftehim fl-2016.